**You Had My Heart** on suomalaisen laulaja-lauluntekijä Saara Aallon kolmas studioalbumi. Albumin tuottajana toimi Teemu Roivainen, ja sen julkaisi Yume Records -omakustannelevy-yhtiö 24. toukokuuta 2013.

Albumin ensimmäiseksi singleksi valittiin nimikkoraita "You Had My Heart", jonka musiikkivideo julkaistiin Ilta-Sanomien verkkosivuilla 22. maaliskuuta 2013.

Taustaa
-------

Albumin kaikki kappaleet ovat Aallon sanoittamia ja säveltämiä, lukuun ottamatta albumin päätösraitaa, joka on cover-versio Serge Laman ja Alice Donan kirjoittamasta kappeleesta "Je Suis Malade". Joidenkin kappaleiden tekemiseen on osallistunut myös albumin tuottaja Teemu Roivainen.

Aalto on kuvaillut albumin olevan tummasävyisempi kuin hänen esikoisalbuminsa "Blessed with Love". Aalto erosi alkuvuodesta 2013 avomiehestään Teemu Roivaisesta, ja Aallon mukaan hänen läpikäymänsä tunteet näkyvät levyn sanoituksissa ja sävellyksissä. Aalto on sanonut kappaleiden olevan hänelle hyvin henkilökohtaisia. Kappaleiden sovituksista pyrittiin tekemään kokeellisia ja mahtipontisia, mutta Aalto sanoi haluneensa säilyttää niissä myös "tyypillisen saaramaisuuden".

Ennen albumin julkaisua Aalto kävi neuvotteluja suurten levy-yhtiöiden kanssa saatuaan julkisuutta *The Voice of Finland* -kykyjenetsintäkilpailusta, johon hän osallistui keväällä 2012. Levy-yhtiöt olisivat halunneet Aallon laulavan suomeksi, mihin Aalto ei suostunut, joten neuvottelut kariutuivat.

Julkaisu
--------

Musiikkinäytteet"You Had My Heart"Albumin esikoissingle "You Had My Heart". Näyte on kappaleen ensimmäisestä kertosäkeestä.Äänitiedostojen kuunteluohjeet

Albumi julkaistiin sekä digitaalisessa että fyysisessä muodossa 24. toukokuuta 2013. Albumin julkaisua edelsi esikoissingle "You Had My Heart", josta julkaistiin Marko Mäkilaakson ohjaama suuren budjetin musiikkivideo 22. maaliskuuta 2013. Kappaleen on miksannut Edward J Nixon. Albumin toisena singlenä julkaistiin "You Gotta Go", josta julkaistiin myös musiikkivideo heinäkuussa 2013.

Levyllä oleva kappale "My Love" julkaistiin singlenä huhtikuussa 2012, kun Aalto esitti sen *The Voice of Finland* -kilpailun finaalissa. Kappaleesta tehtiin päivitetty versio albumia varten.

Albumin rinnalla lanseerattiin samanniminen korusarja, johon kuuluvia koruja myydään Aallon perustamassa verkkokaupassa. Vastaavanlainen korusarja lanseerattiin myös Aallon *Blessed with Love* -albumin yhteydessä.

Vastaanotto
-----------

*You Had My Heart* nousi julkaisuviikollaan Suomen virallisen albumilistan sijalle 43 ja oli siten Aallon uran ensimmäinen listasijoitus. Albumi kuitenkin putosi listalta ensimmäisen listaviikon jälkeen.

Albumin kappaleet eivät saaneet juurikaan radiosoittoa. YleX-radiokanavan musiikkipäällikkö Tomi Saarinen sanoi, ettei "You Had My Heart" -kappale kestä vertailua kansainvälisten englanninkielisten materiaalien kanssa. The Voice -radiokanavan musiikkipäällikkö Jussi Mäntysaari kuitenkin sanoi kappaleen olevan "parasta, mitä Saaralta on tähän asti kuultu".

Kappaleet
---------

|  |
| --- |
| Nro | Nimi | Säv&san | Kesto |  |
| 1. | Intro – Life Reborn | Saara Aalto, Riku Kantola | 1.38 |
| 2. | You Had My Heart | Saara Aalto, Teemu Roivainen | 4.19 |
| 3. | Walk You Through | Saara Aalto | 3.33 |
| 4. | You Gotta Go | Saara Aalto | 4.03 |
| 5. | Higher | Saara Aalto, Teemu Roivainen | 4.05 |
| 6. | My Bird | Saara Aalto, Teemu Roivainen | 4.42 |
| 7. | Can I Keep the Pictures? (2013 Version) | Saara Aalto | 5.35 |
| 8. | 10 O'Clock | Saara Aalto | 3.28 |
| 9. | My Love (2013 Version) | Saara Aalto, Teemu Roivainen | 5.04 |
| 10. | Without You | Saara Aalto | 4.30 |
| 11. | Je Suis Malade | Serge Lama, Alice Dona | 4.56 |

Lähteet
-------

1. 1 2  Saara Aalto: You Had My Heart *Musiikkituottajat*. Viitattu 13.1.2014.
2. 1 2 3  Antikainen, Hillevi: Saara Aalto kiitää vaivatta Kiinasta Lappiin *YLE.fi*.  24.5.2013. Viitattu 13.1.2014.
3. 1 2   *Iltasanomat.fi*.  22.3.2013.  Arkistoitu 14.12.2013. Viitattu 13.1.2014.
4. 1 2  Saara Aalto äänittää kiinankielistä albumia - aikoo valloittaa Aasian markkinat *Iltasanomat.fi*.  21.5.2013.  Arkistoitu 14.12.2013. Viitattu 13.1.2014.
5. 1 2 3  Saara Aalto julkaisi uuden albumin - luvassa levyllinen eeppistä rakkauspoppia *RadioNova.fi*.  24.5.2013. Viitattu 13.1.2014.
6. ↑  Wirtavuori, Sanna: Saara Aalto – ikuinen kakkonen *Anna.fi*.  23.5.2013.  Arkistoitu 14.12.2013. Viitattu 13.1.2014.
7. 1 2  Rantanen, Kimmo: Rohkeaan tyyliin vaihtanut Saara Aalto laulaa nyt kiinaksi - katso kuvat! *Iltasanomat.fi*.  7.2.2013.  Arkistoitu 13.1.2014. Viitattu 13.1.2014.
8. ↑  Leinonen, Anna: Aalto: Luottavainen fiilis - hyvät treenit takana *Kaleva.fi*.  20.4.2013. Viitattu 13.1.2014.
9. ↑  Tainola, Rita: Saara Aalto lähti uudelle uralle! *Iltasanomat.fi*.  15.8.2012.  Arkistoitu 14.12.2013. Viitattu 13.1.2014.
10. 1 2  Mäki-Kala, Linda: Miksi Saara Aalto ei kelpaa radioon? Musiikkipäälliköt vastaavat *MeNaiset.fi*.  3.5.2013. Viitattu 13.1.2014.